
Om boken

Bok nummer åtte i den bestselgende serien om kriminalpsykolog sebastian bergman.

Riksmord-avsnittet står i fare for å bli nedlagt, etter at en av gruppens egne etterforskere er tiltalt for flere drap. Vanja Lithner kjemper for å redde avdelingen, når det varsles om et nytt mord. En kvinne i sekstiårsalderen er funnet død på en grisegård utenfor Västerås og det finnes spor som tyder på at forbrytelsen er utført med én person i tankene, den briljante og kontroversielle Sebastian Bergmann.

Bergman har sitt å stri med, også utenfor politihuset. Nylig døde Tim, en klient som i likhet med ham selv mistet et barn i tsunamien i 2004. Kan hende så Tim Sebastians datter Sabine i kaoset? Sabine ble aldri funnet, og nå vil Bergmann aldri få vite hva Tims hukommelse kan ha fortrengt fra de traumatiske timene. Men kanskje Tims datter Cathy husker noe? Etter farens død planlegger hun flytting til Australia. Rekker Sebastian å snakke med henne før hun drar til andre siden av jorden?

Hatet.

Det strømmet gjennom ham, fylte ham. Drev ham. Fra han våknet til han, som oftest av ren utmattelse, slumret urolig i noen timer.

Hatet.

Rent og uforfalsket.

Han hadde båret på det en stund, siden den skjebnesvangre dagen, men tidligere var det blitt utspedd, innimellom til og med overskygget av andre følelser: sorg, fortvilelse, sinne, utilstrekkelighet.

Ikke nå. Nå var alle andre følelser borte.

Bare hatet var igjen.

Nå tok han en sjanse. Juninatten var mild og lys. Området populært og godt besøkt. Å bære den bevisstløse kvinnen ned til vannet og, når hun var død, tilbake til bilen igjen var et sjansespill. Når som helst kunne noen komme, se ham, kullkaste den godt planlagte hevnen hans før han i det hele tatt hadde tatt det første skrittet.

Kvinnen.

Han syntes oppriktig synd på henne.

Hun var uskyldig. Mer enn som så, hun var også et offer. Men noen var dessverre nødt til å dø. Han var virkelig lei for det, ønsket av hele sitt hjerte at det fantes en annen måte, en annen utvei. At liv skulle slukkes, var det som hadde fått ham til å tvile, bruke tid på å prøve å finne frem til et alternativ, men det fantes ingen. Dette var det eneste som kunne vekke den oppmerksomheten han ville ha, som han trengte.

Det så lett ut å drepe, på TV og på film. Hvis man leste tabloidavisene og hørte på true crime-podder, virket det som om hvem som helst var i stand til å ta livet av noen.

Det var ikke lett å drepe.

Han var takknemlig for at kvinnen var bevisstløs, at hun ikke kjempet imot da han holdt henne under overflaten med gummistøvelen i det drøyt ti centimeter dype vannet. Han gråt, men det var det ikke noe å gjøre med, det var nødvendig at hun døde.

Som det sto i boken:

«Det var viktig at han forsto, skjønte at det var rettet mot ham. Drivkraften var ikke drapene i seg selv, det var en utfordring, en måling av krefter. Hinde ville måle seg med ham via en stedfortreder. Det var et stormestermøte.»

Et stormestermøte.

To briljante intellekt i tvekamp.

Kvinnen i bagasjerommet var den første. Hvor mange flere det skulle bli, var helt og holdent opp til motstanderen, hvis han virkelig var så smart som han utga seg for å være.

Den arrogante jævelen.

Sebastian Bergman.


 

Tilbake igjen.

Han hadde bevisst unngått byen, ikke vært der på mange år, ikke siden han hadde vært der som en del av Riksmord for å etterforske en serievoldtektsmann som viste seg å være en kvinne, og som hadde gitt ham en av de mest angstfylte periodene av hans liv. De månedene da han trodde at han kunne være faren til …

Nei! Ikke la tankene vandre dit. Alt hadde gått bra. Han var Amandas morfar, ingenting mer.

I hvert fall biologisk sett. Amanda kalte ham bare Sebastian. Det var Valdemar som fikk hete morfar. Det var komplisert. Som så mye annet mellom ham og Vanja.

Datteren hans.

Sjefen for Riksmord etter at Torkel ble nødt til å førtidspensjonere seg.

De hadde oppklart den første saken hennes som ansvarlig ganske raskt, to krypskyttere i Karlshamn, men det var det ingen som snakket om. Alt ble overskygget av at Billy, som hadde vært en del av teamet i mange år og var Vanjas beste venn, kanskje den eneste, trodde Sebastian iblant, hadde vist seg å være seriemorder.

Derfor var han tilbake i Uppsala.

Derfor vandret tankene.

Selv det vanskeligste var enklere enn å håndtere vissheten om at en kollega de hadde stolt på, som de alle likte og hadde trodd de kjente, i flere år hadde reist rundt med dem og drept folk. Etter den dramatiske pågripelsen, der både Torkel og Ursula nesten måtte bøte med livet, hadde Billy forandret seg. Han tilsto uten omsvøp, var behjelpelig, fortalte detaljert hvordan han hadde gått til verks, og hvor han hadde gjemt likene. I begynnelsen hadde Sebastian fått en følelse av at det bare var et spill, noe han gjorde i et forsøk på å få en mildere dom i den kommende rettssaken. Men alt annet enn livstids fengsel var utenkelig, og jo mer tid som gikk, jo mer de møttes, desto sikrere ble han på at Billy faktisk var lettet over å ha blitt avslørt.

At det var over.

Han hadde hele tiden visst at det han gjorde, var galt, hadde slitt med skam og angret mellom drapene, men driften, begjæret, hadde vært for sterk. Han klarte ikke å stå imot. Selv om han visste at det kunne koste ham alt. Billy hadde sagt det selv, i en av de mange samtalene de hadde hatt etter pågripelsen, at da My ble gravid, da han skulle bli far, bestemte han seg for å slutte. Stå imot. Han hadde for mye å tape. Alt å tape. Og så havnet han i Karlshamn, og en mulighet til å begå det han trodde skulle være den perfekte forbrytelsen, dukket opp.

En siste gang. Et siste drap.

Men det var ikke derfor de var i Uppsala igjen. Det var på grunn av det første.

Det første drapet, det fjerde offeret.

Billy hadde skutt to personer i tjeneste. I begge tilfellene ble han frikjent i den påfølgende etterforskningen, men det var der begjæret var blitt vekket, der den usunne koblingen mellom drap og nytelse skjedde første gang. Der han hadde fått smaken på den absolutte makten det innebar å ha et annet menneskes liv i sine hender og ta det. Det tredje offeret ble Jennifer, en kollega han hadde hatt et forhold til, men det var heller ikke overlagt. Billy var ikke engang klar over at han hadde gjort det før han fant henne morgenen etter en veldig fuktig kveld. Et ulykkestilfelle, kalte han det.

Det samme kunne ikke sies om Hugo Sahlén. Sytten år. Faren hans hadde en veterinærklinikk rett overfor et lokale der noen kvinner hadde solgt seksuelle tjenester en stund. Den driftige Hugo hadde spedd på studielånet ved å fotografere horekundene og bilene deres, finne dem via Transportstyrelsen og presse dem for penger. Ikke så mye. Bare noen hundrelapper. En rimelig sum for ikke å bli avslørt.

Hvis man ikke var politi.

Hvis man ikke var Billy Rosén.

«Til venstre her», kom det fra baksetet. Kvinnen som kjørte den sivile politibilen, Terese et-eller-annet – Sebastian hadde ikke merket seg etternavnet – slo på retningsviseren så politibilen som lå bak dem, skulle skjønne at de hadde tenkt å svinge.

«Er du sikker?» spurte Sebastian og snudde seg mot baksetet. Bak gitteret satt Billy med håndjern og så ut gjennom sideruten. Som så ofte den siste tiden var ansiktet hans helt uttrykksløst. Blikket nærmest blindt rettet ut i det fjerne. Han nikket kort til svar.

«Det er ikke denne veien du har snakket om før», bemerket Therese et-eller-annet sammenbitt.

«Beklager, men dette er riktig … Jeg husket ikke helt, jeg var ganske …» Billy ble taus. Sebastian lurte på hva han hadde tenkt å fortsette med. Hva var han ganske?

Opprørt? Oppjagd? Påvirket?

Alle ord virket for små og puslete til å beskrive følelsen han måtte ha hatt etter at han bevisst avsluttet et ungt menneskes liv for første gang. Det var antagelig derfor han tidde.

De andre likene var blitt funnet. Billy hadde ikke trengt å være der, de var blitt loset på rett vei ved hjelp av kart og en livefeed fra en av politibetjentenes telefoner. Men Hugo Sahlén hadde de ikke klart å oppspore. Etter Billys anvisninger hadde de lett i tre forskjellige områder uten resultat, og til slutt bestemte de seg for å ta ham med.

De hadde samlet seg i noe som ble kalt Fiby urskog, på stedet der Billy hadde drept tenåringen, kvalt ham, ifølge eget utsagn. Etter at han kort hadde beskrevet hendelsesforløpet slik han husket det, satte de seg i en av bilene og lot ham peke ut retningen.

Nå svingte de inn på en grusvei som ikke var stort mer enn to hjulspor med en gresstripe i midten.

«Hvor er vi?» spurte Sebastian høyt.

«Vet ikke helt, et eller annet sted i Stora branden», svarte Therese et-eller-annet, og Sebastian spurte ikke hva Stora branden var, gikk ut fra at det var et friluftsområde, et naturreservat eller noe sånt. Det var uvesentlig.

«Det kommer en møteplass etter svingen», sa Billy lavmælt fra baksetet. «Stopp der.»

Ganske riktig. De svingte inn og parkerte foran M-skiltet. Bilen bak fulgte deres eksempel.

«Han ligger et stykke innover der», forklarte Billy og nikket ut gjennom den høyre sideruten, inn mot den tette skogen. Therese et-eller-annet slo av motoren og gikk ut. Hun åpnet døren til baksetet og hjalp Billy. Sebastian løsnet sikkerhetsbeltet og sluttet seg til dem. Politibetjentene i den andre bilen slapp ut en hund fra buret i bagasjerommet. Billy nikket mot trærne, og de begynte å gå i taushet.

Sebastian skottet bort på Billy mens de gikk. Skadene i ansiktet som Torkel hadde påført ham, var leget, det eneste sporet av dem var restene av en blåveis, en gulgrønn misfarging inne ved neseroten under det ene øyet. Han hadde mistet mesteparten av synet på det venstre øyet, men det var ikke synlig. Når rettssaken begynte, kom han til å se ut som han pleide.

Vennlig, velkledd, veltalende.

«Han ser ikke ut som en morder», ville folk si.

Men den prosessen lå noen måneder frem i tid. Etterforskningen var omfattende og ville ta tid. Sebastian håpet at rettssaken med litt flaks skulle sammenfalle med bokslippet. En av tabloidavisene hadde døpt Billy Politimorderen. Det kom til å stå med hvit tekst mot svart bakgrunn øverst på hver artikkel som handlet om ham.

Det var et godt navn.

En god tittel.

Om han bare var rask nok med å få ut boken, ville den vekke stor oppmerksomhet. Den forrige, Dødens disippel, hadde ikke solgt på langt nær så godt som forgjengerne. Ikke fått like stor oppmerksomhet eller blitt så mye omtalt. Dermed var det blitt få TV-opptredener og poddbesøk, og ingen virket interessert i å hyre ham inn til å holde foredrag lenger. Han hadde ikke noe nettverk å falle tilbake på eller gjentjenester å innkassere, siden han hadde gjort seg umulig de fleste steder, og de som i teorien kunne hjulpet ham, unngikk ham aktivt. Han hadde riktignok penger nok til å klare seg, men karrieren hans ville hatt godt av et puff nå i sluttfasen. Han var tross alt drøyt seksti …

Nå var det snart seks uker siden Billy ble pågrepet, men det sto fortsatt noe om ham et eller annet sted hver dag. Hvis de fant Hugo Sahlén nå, ville det bli enda mer. Det eneste problemet med å skrive om Billy og handlingene hans, var at han ikke var klar over at samtalene og møtene deres ville resultere i en bok.

Det hadde han ikke gitt tillatelse til. Ikke My heller.

Ikke for at Sebastian trengte det, han hadde lov til å skrive om hva og hvem han ville, men ettersom de hadde møttes under påskudd av at Sebastian ville hjelpe ham, finne ut hva som hadde skjedd, nøste i alle følelser, forsøke å finne ut hvordan han kunne gå videre, være en forbindelse mellom ham og My – som nektet å treffe ham – var han nærmest å regne som Billys psykolog. Som sådan kunne han ikke skrive en eneste setning. Han dreit i om det var uetisk, men det måtte ikke være ulovlig, han orket ikke stevninger og risikoen for å tape i en langtrukken rettsprosess. Men det fantes ikke noe skriftlig mellom dem, han hadde ikke noe offisielt oppdrag av terapeutisk natur. Verken fra Billy, My eller kriminalomsorgen. Han var … en venn.

En støtte i en vanskelig tid.

En støtte som hadde tenkt å cashe inn.

«Hvordan føles det nå?» spurte Sebastian idet Billy pekte oppover til høyre og de svingte av fra den lille stien de hadde fulgt. Billy svarte ikke, fortsatte bare å gå mens han så seg rundt. «Hvordan føltes det den dagen, husker du det?»

«Hvordan går det med My?» parerte Billy i stedet for å svare på spørsmålet. Det kom ikke som en overraskelse. Jo mer han tillot seg å la handlingene sine synke inn, jo tydeligere konsekvensene ble, desto vanskeligere ble det for ham å sette ord på følelsene sine. Sebastian hadde møtt ham i varetektsfengselet til samtaler der han knapt hadde sagt et ord.

«Du ødela mer eller mindre livet hennes», sa Sebastian med et skuldertrekk. Ingenting Billy ikke visste fra før.

«Men hun har det bra? Har guttene det bra?»

«Hun har det ikke bra, det kommer til å ta en stund.»

«Treffer du henne fortsatt?»

«Ja.»

«Hilser du fra meg?»

«Hun vil ikke det.»

Billy nikket for seg selv og stoppet. Han pekte inn i skogen, til venstre, mot en stor rotvelte mellom to kraftige furutrær som førte tankene til det mørke, åpne hvalgapet som kom opp fra dypet i en Pinocchio-film.

«Han ligger der. Under rotvelten.» De to politibetjentene med hunden gikk nærmere. «Han er dekket med stein og jord.»

Hunden markerte da den hadde omtrent en meter igjen, og Therese et-eller-annet tok et skritt til side og tilkalte forsterkninger. Med graveredskaper. En av hundeførerne begynte forsiktig å ta seg ned i hullet. Billy sto og så på. En enslig tåre rant nedover kinnet. Om han gråt for sin egen situasjon eller for offeret, var umulig å vite. Sebastian spurte ikke.

Han trodde ikke Billy visste det selv.


 

«Sitt.»

Rosmarie Fredriksson nikket mot en av stolene på den andre siden av skrivebordet. Vanja gjorde som hun ble bedt om. La beina i kors, lente seg litt bakover og prøvde å se så avslappet ut som mulig, til tross for følelsen av å ha blitt kalt inn til rektor for å få en oppstrammer. Ikke fordi hun hadde opplevd det noen gang. Som elev var hun aldri typen til å bli kalt inn på rektors kontor. Hun hadde aldri vært inne på kontoret til Rosmarie Fredriksson heller, og hun så seg fort rundt. Hjørnerom. Nest øverste etasje. Utsikt mot Kronobergsparken og Kungsholmsgatan. Ganske intetsigende kunst på veggene, men hva visste hun, det kunne henge en formue der. På et lite bord ved et av vinduene en vase med hvite liljer som spredde en litt søtlig duft i rommet. Skrivebordet og de to stolene. I det ene hjørnet tre små lenestoler rundt et salongbord på et tykt, bredmønstret gulvteppe. Et sidebord med en kaffemaskin. Et sted for mer avslappede møter enn dette tydeligvis ville bli.

«Hvordan går det nå?»

Spørsmålet kunne med litt velvilje tolkes som et utrykk for omtanke, en oppriktig forespørsel om hvordan Vanja og teamet hennes hadde det etter de opprivende hendelsene den siste tiden, men det var ingenting i Rosmaries tonefall eller blikk som styrket den teorien.

«Med hva da?» spurte Vanja.

«Avdelingen din.»

«Ursula er tilbake, så vi jobber på, hun, Carlos og jeg», svarte Vanja med et lite skuldertrekk. Hva mer var det egentlig å si? Billy hadde sviktet henne på en måte hun ikke ville trodd var mulig, og han hadde forsøkt å drepe Ursula. En med den minste lille innlevelsesevne burde forstå hvordan det sto til med avdelingen hennes.

«Mhm.» Rosmarie reiste seg og gikk mot kaffemaskinen. «Det er ikke stort igjen av Riksmord, eller hva?»

«Nei, vi blir nødt til å rekruttere.»

«Hvis dere skal fortsette å eksistere. Kaffe?»

Vanja ble så paff at hun ikke klarte annet enn å nikke. Rosmarie trykket på en knapp på kaffemaskinen, og den begynte å male bønner med en lydstyrke som gjorde det umulig å høre hverandre. Ikke for at Vanja visste hva hun skulle si. Derfor satt hun taus mens maskinen fylte den lille, hvite koppen og Rosmarie kom bort og ga den til henne.

«Hvis vi skal fortsette å eksistere?» gjentok hun langsomt i en spørrende tone da Rosmarie gikk og satte seg ved skrivebordet igjen.

«Dere skal liksom være en av de beste avdelingene i Sverige, men oppdaget ikke at dere hadde en seriemorder der. Det virker ikke akkurat tillitvekkende.»

«Han var god til å skjule det, og han var en kollega, en venn …» Vanja ble taus. Hun hørte at hun virket mer defensiv enn hun ønsket. Enn hun burde trenge. Det måtte vel selv en rendyrket skrivebordsrytter som Rosmarie forstå: at a) var det noen som kunne slippe unna med grov kriminalitet, så var det en velutdannet, intelligent, erfaren drapsetterforsker, og b) folk gikk ikke rundt og mistenkte kollegene sine for forbrytelser man ikke engang visste var begått.

«Dere sorterer under NOA, som jeg er sjef for.»

«Jeg vet det», sa Vanja og skjønte hvor samtalen var på vei. Nå skulle hun få oppleve det som både Sebastian og Torkel flere ganger hadde sagt var Rosmarie Fredrikssons desidert fremste egenskap: å redde sitt eget skinn.

«Jeg skal være ærlig med deg», sa Rosmarie, lente seg frem over skrivebordet og så på Vanja med noe hun sikkert trodde var et fortrolig blikk, men som minnet mest om en slange som hadde fått øye på en liten, vergeløs mus. «Når en av mine avdelinger drukner i dritt, smitter det over på meg.»

Vanja nøyde seg med å nikke. Hva skulle hun si til det? For ikke å virke uinteressert tok hun en slurk av kaffen og nikket igjen, med litt mer ettertrykk denne gangen, som for å vise at hun virkelig hadde forstått alvoret i situasjonen.

«Men jeg har en idé som vil kunne sørge for at både jeg og dere kommer oss relativt uskadd gjennom dette.»

Vanja svarte ikke på det heller, sikker på at hun kom til å få høre fortsettelsen, enten hun ville eller ikke.

«Vi trenger en syndebukk.»

Rosmarie lente seg tilbake i stolen mens Vanja stivnet til.

«Hvem da?» spurte hun lavt, selv om hun var ganske sikker på at hun visste svaret allerede. Hun var ny, relativt ung, i sin første lederjobb. Peter-prinsippet: en fremgangsrik medarbeider som forfremmes inntil hun når sitt inkompetansenivå. Hun visste ikke engang om stillingen hennes var blitt utlyst på riktig måte. Hun hadde bare … fått den da Torkel hadde rotet det til for seg. Perfekt. Faen! Hun kom aldri til å få en jobb igjen hvis hun ble utpekt som ansvarlig for all denne dritten.

«Torkel», sa Rosmarie i en selvsagt tone som sa at noe annet ville være utenkelig. Vanja rykket så voldsomt til at kaffen nesten skvalpet over. Av alle navn var hans det siste hun hadde trodd hun ville få høre. «Vi understreker klart og tydelig at alt dette skjedde under hans ledelse», fortsatte Rosmarie. «På en smakfull måte lar vi misbruksproblematikken lekke ut, at dømmekraften hans ikke var helt god.»

«Billy holdt på i flere år», innvendte Vanja. «Torkels problemer begynte da Lise-Lotte døde.»

«Men det var derfor han ble nødt til å gå.»

«Vi jobbet med Billy alle sammen. Ingen mistenkte noe. Ikke engang Sebastian.»

«Sebastian, ja …» Rosmaries munn trakk seg sammen i noe som kunne være et lite, tilfreds smil eller en misbilligende grimase. Det var umulig å si. «Jeg har sett over kontraktene hans, i de tilfellene der det faktisk forelå en.»

«Han jobbet mer som konsulent …»

«Vi pleier å skrive kontrakt også med konsulentene våre. Og han gikk aldri gjennom noen sikkerhetsklarering, så vidt jeg kan se.»

«Torkel kjente ham godt.»

«Det er ikke sånn vi ansetter folk i ansvarsfulle stillinger, er det vel?»

«Nei.»

Vanja sank litt sammen i stolen. Hun kunne levende forestille seg hvordan det ville gå. Mediene kom til å grave frem alt de kunne finne på Torkel fra hvem vet hvor langt tilbake i tid. Vanja visste at perioden etter den første skilsmissen hans heller ikke hadde vært problemfri. Man kunne si hva man ville om Rosmarie, men evnen hennes til å peke ut en troverdig syndebukk var misunnelsesverdig. Mange års trening, antok Vanja.

«Vet du hva folk synes?» spurte Rosmarie og avbrøt tankene hennes.

«Om hva da?»

«Sjefer. Særlig statlige sjefer … At de i likhet med politikere aldri blir avkrevd svar, at de slipper unna med alt. Hvis de blir sparket, er det ofte oppover.» Hun sendte Vanja et blikk som umiddelbart fikk henne til å tenke på en politiker i valgtider. Et blikk som fortalte at antagelsen hennes var en udiskutabel sannhet, og at hun ikke hadde tenkt å finne seg i innvendinger. Vanja kom ikke med noen. «Det er på tide at noen tar ansvaret for det mangelfulle lederskapet sitt.»

«Torkel er den beste sjefen jeg noen gang har hatt.» Hundre ganger bedre enn deg, ville hun legge til, men håpet at blikket hennes formidlet det. I så fall gikk det Rosmarie Fredriksson hus forbi.

«Jeg gir deg en sjanse til å redde Riksmord, jobben din.»

«Og få all dårlig publisitet bort fra deg.» Vanja bet seg nesten i tungen. For hardt? For ærlig? Hun satt ikke nødvendigvis trygt selv bare fordi Rosmarie inntil videre hadde siktet seg inn på Torkel. Men Rosmarie trakk bare på skuldrene.

«Og fra deg. Jeg gjør deg en tjeneste. Du blir fremtiden. Det nye. Den unge kvinnen som skal rydde opp etter de eldre mennenes privilegerte maktmisbruk.»

«Og om jeg ikke vil være den unge kvinnen?»

Rosmarie så på henne som om hun ikke helt skjønte hva Vanja mente. Som en unge i trassalderen som argumenterte imot bare fordi hun kunne, ikke fordi det ville føre til noe. Hun pustet ut i et lite sukk som Vanja tolket som det første tegnet på irritasjon hos sjefen sin.

«Da vil høyst sannsynlig en etterforskning komme frem til at avdelingen har vært vanskjøttet og ute av kontroll. Det skjer en omorganisering der Riksmord slutter å fungere som en egen enhet.»

«Dette er utpressing.»

Rosmarie lente seg frem igjen.

«Du kommer ikke til å bli værende i Riksmord, Vanja. Du kommer til å klatre.» For første gang ante Vanja en oppriktig varme hos henne, et engasjement. Som en mentor som delte hemmeligheter for at den innvidde skulle nå sitt fulle potensial. «Da må du lære deg å spille dette spillet.»

«Selge ut vennene mine?»

«Slåss for det som er viktig for deg.»

Vanja ble taus. Etter at hun fikk Amanda, hadde hun fått andre prioriteringer. Jobben og karrieren var ikke lenger det viktigste i livet, men hun var fortsatt ambisiøs, ville ha mye. Så mye hun kunne. Men ikke for enhver pris.

«Torkel er viktig for meg.»

Rosmarie lente seg tilbake igjen, prøvde ikke engang å skjule det irriterte sukket. Hun la hendene på skrivebordet og reiste seg opp på en måte som ikke kunne tolkes på noe annet vis enn at møtet var over.

«Torkel kommer til å få skylden», fastslo hun. «Spørsmålet er om han skal ta med seg deg og avdelingen i fallet eller ikke.»


 

Han var død.

Det var den eneste tanken som snurret febrilsk rundt i hodet.

Han var borte, for alltid. Pappa var død.

Tårene begynte å renne igjen. Stille, men ubønnhørlig. Det virket som om de hadde avtatt litt, men smerten og sorgen var uforandret. Den ville henge i lenge, skjønte hun. Cathy tok noen dype åndedrag for å roe seg. Sjokket satt fremdeles i kroppen som et fysisk vesen.

Tim hadde ikke kommet hjem som lovet, og hun hadde rukket å bli urolig. Ringt ham uten å få svar. Blitt stadig mer overbevist om at noe måtte ha skjedd. Det var ikke likt ham å la være å gi lyd fra seg hvis han ble forsinket, eller hvis han endret planer. Tanken var at de skulle spise lunsj sammen, tilbringe ettermiddagen på byen og besøke den amerikanske ambassaden klokken 16.00 for å snakke om visumet hennes.

Nå kom ingenting av det til å skje.

Politiet hadde ringt ved lunsjtider.

En kvinne i den andre enden spurte om hun var i slekt med en Tim Cunningham. De hadde funnet ham sammensunket i et portrom i nærheten av Stureplan. Antagelig et hjerteinfarkt, hadde ambulansepersonalet sagt. De hadde erklært ham død på stedet.

Forvirret hadde hun tatt seg til Karolinska sjukhuset, dit liket var blitt kjørt. Virret rundt i de lange korridorene til hun fikk tak i noen som visste noe. Endelig funnet frem til rettsmedisinsk avdeling, bare for å få høre at hun ikke kunne få se liket. Hun måtte vente på en vakthavende lege, og selv da var det ikke sikkert at hun ville få se ham. Regelverket var strengt. Siden da hadde hun sittet i det kjedelige gråblå venterommet og grått. Det føltes som en evighet.

Det gikk opp for henne at hun ikke var alene lenger. En ung familie med to små barn hadde kommet inn og satt seg et stykke unna. Kvinnen stirret rett fremfor seg med rødgråtte useende øyne, mannen bladde med dempet stemme i et Bamse-blad sammen med barna. De var der sikkert på grunn av kvinnens far eller en annen nær slektning, gjettet Cathy og skjerpet seg, fikk kontroll over tårene. Ikke gråte foran ukjente. Det var noe moren hadde lært henne. Det var ingen grunn til å vise sterke følelser for fremmede. I verste fall kunne de tolkes som et tegn på svakhet.

Hun nikket kort til kvinnen og reiste seg. Av gammel vane begynte hun å fingre med den lille sommerfuglringen som hang i et kjede rundt halsen. Hun hadde hatt den så lenge hun kunne huske, eller faktisk enda lenger. Den ble kjøpt i Thailand den julen da den skjebnesvangre tsunamien rammet landet. Av og til fikk hun det for seg at hun husket den dagen, husket vannet, kaoset og frykten, men det kunne like gjerne være fra klipp hun hadde sett i forskjellige sammenhenger, eller fra historier hun var blitt fortalt i ettertid. Som at de hadde kjøpt ringen på det markedet. Det kunne hun umulig huske. I og med at alle i familien hadde overlevd, hadde hun fått det for seg at den brakte lykke. Å røre ved den pleide å berolige henne. En billig, liten bit nysølv med røde og blå steiner som hun alltid hadde forbundet med trygghet, og uansett hvor ofte moren maste om det, hadde hun nektet å kvitte seg med den. Hun ville aldri ha noe dyrere og mer voksent. Ringen symboliserte noe hun ikke kunne sette ord på.

Det var en av de få stridene moren hennes aldri vant.

Cathy begynte å gå tilbake mot resepsjonen. Nå trengte hun visshet. Hva var det som hadde skjedd med faren hennes? Hun måtte få se ham. Hvordan kunne det skje? De hadde så store planer. Hun skulle til USA, han til … Alt var forvirring.

Utenfor sto en dresskledd mann og snakket med en fra personalet. Da han fikk øye på Cathy, avsluttet han raskt samtalen og gikk mot henne. Hadde hun ikke sett ham før et sted?

«Cathy?» spurte han samtidig som han rakte frem hånden. «Stan Ludlow, kollega med faren din i Heyman & Schroder, jeg kondolerer på det sterkeste», fortsatte han på godt engelsk og trykket hånden hennes vennlig. Nå kjente hun ham igjen. De hadde så vidt møtt hverandre på en eller annen firmatilstelning, og faren hadde snakket pent om ham ved noen anledninger.

«Tim førte meg opp som kontaktperson i tilfelle det skulle skje noe, så jeg kom så fort jeg kunne. Hvordan går det med deg?» fortsatte han varmt. Hun forsøkte å virke sterk, men det gikk bare sånn passe. Øynene svømte over igjen.

«Jeg vet ikke. Jeg kan ikke forstå det …» var alt hun fikk frem.

«Du trenger ikke å bekymre deg for noe. Vi kommer til å hjelpe deg med alt det praktiske og støtte deg gjennom denne tiden. Alt du trenger, det skal du vite.»

Cathy visste ikke helt hva hun skulle svare. Mannen var vennlig, men det var noe merkelig med hele situasjonen. Heyman & Schroder hadde alltid vært der som et slags bakteppe og mer eller mindre styrt hele livet deres. Nå tok de et skritt frem, bare timer etter at faren hennes var blitt funnet død.

«Takk», sa hun litt skarpt. «Jeg har ikke engang fått se ham ennå, så jeg vet ikke hva jeg trenger.»

Stan tok et skritt tilbake og smilte unnskyldende til henne.

«Unnskyld. Det virket visst … som om det var jobben som sendte meg. Jeg er her fordi jeg lovet faren din det. Vennen min. Han ville ikke at du skulle være alene.»

Cathy så spørrende på ham. Fikk ikke det han nettopp hadde sagt, til å henge sammen.

«Hva? Ba han deg om å komme hit? Hvordan kunne han … jeg mener … hvordan visste han det?»

Cathy avbrøt seg selv. Stan virket mest brydd, svarte ikke, men tausheten var talende. Hun skjønte hva den sa, hva den betydde, men det var umulig. Måtte være umulig.

«Visste han at han skulle dø?»

Hun håpet på et benektende svar, at han skulle riste på hodet og smile et bedrøvet smil som sa at hun hadde misforstått alt, men i stedet nikket Stan kort til svar før han fortsatte.

«Tim var til en rutineundersøkelse for noen måneder siden, og bedriftslegen vår oppdaget en såkalt aortaaneurisme, en sykelig utvidelse på hovedpulsåren. Den var ganske stor og lå veldig kinkig til.»

«Visste han at han skulle dø, og så sa han ingenting?»

Cathy så oppfordrende på mannen rett overfor henne. Hun håpet ikke lenger på et benektende svar, hun trengte det. Dette var for mye, for stort. Ufattelig. Stan så på henne med en medfølende varme i blikket.

«Han visste at risikoen var der. De diskuterte en forebyggende operasjon, men det var … komplisert. Han ville ikke bekymre deg, før flyttingen og alt sammen.»

Cathy forsøkte forgjeves å sortere de motstridende følelsene. Den nattsvarte sorgen hadde fått uvelkomment selskap av et boblende raseri rettet mot mannen hun kom til å savne resten av livet.

«Men han visste at han kunne dø?» Stemmen virket hardere enn hun mente og ville. Stan strakte frem armen og tok hånden hennes igjen. Mykere denne gangen. Trøstende.

«Han trodde på livet, Cathy. Uansett hva han gjorde og ikke gjorde, tenkte han på deg. Gjorde det han trodde var best for deg.»

«Det kunne han kanskje latt meg få være med og bestemme.»

Nå greide hun ikke å holde igjen tårene lenger. Hun svaiet litt, som om all kraft forlot henne. Stan gikk frem og omfavnet henne. Holdt rundt henne, holdt henne oppe. Faren hennes hadde bare vært død i noen timer, men hun savnet ham så inderlig allerede. Hvordan skulle hun klare et helt liv uten ham? Det hadde bare vært dem to etter at moren hennes døde. Overalt i verden, hele tiden. Sammen. Nå var det ingen der lenger.

Hun var alene.

Følelsen vokste da hun en stund senere sto ved sin fars side for å ta farvel. Et lys tent på en rustfri tralle. Han lå ikke i en seng, men på en båre, kaldt, glinsende metall, med et hvitt laken trukket opp til haken. Ingen vinduer, helt umøblert. Det var ikke et rom, ikke en sal, det var et lokale der døden var en så hyppig gjest at man ikke lenger gjorde seg noen umake når den kom på et av sine utallige besøk.

Den vakthavende legen hadde sluppet dem inn og bekreftet at Tim antagelig hadde dødd på grunn av en brist i aorta. Det ville de kunne si mer om etter obduksjonen. Cathy hadde ikke likt tanken på at de skulle skjære i ham, men siden han var blitt funnet utendørs og det var blitt en politisak, hadde de ikke noe valg.

Nå sto de der. Tause. Tims datter og kollegaen hans. Familien og jobben hans. Det eneste han hadde vært opptatt av da han levde.

Cathy ba Stan om å gå. Tok imot visittkortet han rakte henne, og lovet å ringe hvis hun trengte noe, men nå ville hun være i fred. Etter at han hadde gått, trakk hun frem en stol og slo seg ned ved siden av det som hadde vært faren hennes. Hun satt taus en stund og bare så på ham. Tankene virvlet. Et kort øyeblikk lurte hun på hvor det var blitt av klærne han hadde hatt på seg da han forlot huset i Bromma i morges. Uviktig. Han så fredfull ut, det beroliget henne. Kom døden raskt? Hun måtte lese seg opp på aortaaneurisme, tenkte hun og rørte ved det altfor kalde kinnet hans.

«Du burde sagt noe», fikk hun frem.

Hun ville fortsette å være sint på ham, sinne kunne hun håndtere, men det var umulig. Nå forsto hun den siste tidens hendelser bedre. Alt hang sammen. At han hadde oppført seg rart. Villet flytte fra villaen. Hadde bedt om å bli overført til et annet land. Ordnet med utdanningen hennes i USA. Han hadde forberedt henne på et liv uten ham. Det var det som lå bak.

Hun kom til å savne ham så fælt.

Hun fikk vente med å ta stilling til hva hun skulle gjøre med studieplassen sin på Yale. Heyman & Schroder skulle få ordne alt det praktiske, men det fantes noe uavsluttet i Sverige. Noe uuttalt som hadde vært viktig for faren hennes, men som han ikke hadde rukket å avslutte. Hun var sikker på at det var noe han hadde villet fortelle, noe som hadde tynget ham. Det var umulig å sette fingeren på hva det kunne være, men hun hadde merket en uro hos ham den siste tiden. En uro hun hadde koblet til denne psykologen som han plutselig hadde begynt å gå til, og som han hadde insistert på at hun også måtte treffe.

Sebastian Bergman.

